মধ্যযুগীয় কর্ণাটকের রাজনৈতিক ইতিহাস

**মধ্যযুগীয় কর্ণাটকের রাজনৈতিক ইতিহাস** ভারতের কর্ণাটক অঞ্চলে ৪র্থ থেকে ১৬তম শতাব্দী পর্যন্ত বিস্তৃত। এর মধ্যযুগ বিভিন্ন সময়কালকে অন্তর্ভুক্ত করে, যা প্রাচীন স্থানীয় রাজবংশ ও সাম্রাজ্যবাদ থেকে শুরু করে উত্তর ভারতের গাঙ্গেয় সমভূমিতে সফল আধিপত্য প্রতিষ্ঠা, তামিলকম সাম্রাজ্যের সঙ্গে ভেঙ্গি অঞ্চলের উপর প্রতিদ্বন্দ্বিতা, এবং দাক্ষিণাত্য অঞ্চলের দক্ষিণে আধিপত্য বিস্তার ও মুসলিম আক্রমণের বিরুদ্ধে সংহতকরণের পর্যায়সমূহকে অন্তর্ভুক্ত করে। কর্ণাটক অঞ্চলের একটি স্বাধীন শক্তি হিসেবে উত্থানের সূচনা চতুর্থ শতাব্দীতে বনবাসী কদম্ব রাজবংশের প্রতিষ্ঠার মাধ্যমে হয়, এরা প্রথম স্থানীয় শাসক গোষ্ঠী ছিল যারা প্রশাসন পরিচালনার জন্য সংস্কৃতের পাশাপাশি স্থানীয় কন্নড় ভাষাকেও ব্যবহার করেছিল।

কর্ণাটকের দক্ষিণ অঞ্চলে তালাকাড়ের পশ্চিমী গঙ্গ রাজবংশ কদম্বদের সমসাময়িক ছিল। কদম্ব ও গঙ্গদের পর বাদামির চালুক্য সাম্রাজ্য, রাষ্ট্রকূট সাম্রাজ্য, পশ্চিম চালুক্য সাম্রাজ্য, হোয়সাল সাম্রাজ্য এবং বিজয়নগর সাম্রাজ্যের মতো সাম্রাজ্যবাদী রাজবংশগুলোর উত্থান ঘটে, যা প্রাচীন ভারতীয় ধর্মগুলোর পৃষ্ঠপোষকতা করলেও উপমহাদেশের পশ্চিম দিক থেকে আসা নতুন সংস্কৃতিগুলোর প্রতি সহিষ্ণুতা প্রদর্শন করেছিল। দাক্ষিণাত্যের মুসলিম আক্রমণের ফলে ১৪শ শতকে সামন্ত সুলতানতগুলোর বিচ্ছিন্নতা ঘটে। উত্তর দাক্ষিণাত্যের বিদরস্থ বাহমনি সুলতানত ও বিজাপুর সুলতানতের শাসন হিন্দু ঐতিহ্যের সঙ্গে নবীন ইসলামি সংস্কৃতির সংমিশ্রণ ঘটায়। বংশানুক্রমিক শাসক পরিবার ও বংশগোষ্ঠীগুলো বৃহৎ সাম্রাজ্যগুলোর সেবায় নিজেদের উৎসর্গ করেছিল এবং স্থানীয় সংস্কৃতি ও ঐতিহ্যকে সংরক্ষণ করেছিল। ১৫৬৫ সালে বিজয়নগর সাম্রাজ্যের পতনের ফলে ধীরে ধীরে কন্নড়-ভাষী অঞ্চলগুলো ছোট রাজ্যে বিভক্ত হয়ে পড়ে, যারা বিদেশি শক্তির আধিপত্যপূর্ণ সময়ে স্বায়ত্তশাসন বজায় রাখার জন্য সংগ্রাম করেছিল। শেষ পর্যন্ত ১৯৪৭ সালে একত্রীকরণ ও স্বাধীনতার মাধ্যমে এই পরিস্থিতির সমাপ্তি ঘটে।

## কদম্ব এবং গঙ্গ

প্রথম সহস্রাব্দের প্রথম কয়েক শতক আগে এবং সেই সময়কালে, কর্ণাটক অঞ্চলের বৃহৎ অংশ মগধের মৌর্য সাম্রাজ্য এবং পরে সাতবাহনদের শাসনের অধীনে ছিল। এই সাম্রাজ্যগুলোর কেন্দ্রীয় ক্ষমতা যথাক্রমে গাঙ্গেয় সমভূমি ও মধ্য ভারতে অবস্থিত ছিল। সাতবাহনদের দুর্বলতার পর, কাঞ্চীর পল্লবরা স্বল্প সময়ের জন্য এই অঞ্চলের নিয়ন্ত্রণ গ্রহণ করেছিল। ৪র্থ শতাব্দীতে বনবাসী কদম্ব রাজবংশের উত্থান কর্ণাটক অঞ্চলকে একটি স্বাধীন রাজনৈতিক সত্তা হিসেবে চিহ্নিত করে এবং পঞ্চম শতাব্দীর মাঝামাঝি থেকে কন্নড় ভাষাকে প্রশাসনিক ভাষা হিসেবে প্রতিষ্ঠিত করে। শিলালিপি অনুযায়ী, কদম্বরা তালাগুন্ডা অঞ্চলের (আধুনিক শিবমোগ্গা জেলা) স্থানীয় অধিবাসী ছিল। এক পল্লব রক্ষীর দ্বারা অপমানিত হওয়া তালাগুন্ডার ব্রাহ্মণ ময়ূরশর্মা রেগে গিয়ে পল্লব শাসনের বিরুদ্ধে বিদ্রোহ ঘোষণা করেন এবং ৩৪৫ খ্রিস্টাব্দে বনবাসী অঞ্চলে স্বাধীনতা ঘোষণা করেন। বহু যুদ্ধের পর, পল্লব রাজাকে কদম্বদের সার্বভৌমত্ব স্বীকার করতে হয় এবং প্রতিষ্ঠাতা রাজা ময়ূরশর্মা বনবাসীতে (আধুনিক উত্তর কানাড়া জেলা) নিজেকে রাজ্যাভিষিক্ত করেন।

কদম্বদের বৈবাহিক সম্পর্ক গঠনের কৌশল যে তাদের শক্তি ও মর্যাদা প্রতিষ্ঠা করেছিল তা প্রমাণ করে। তারা সাম্রাজ্যবাদী বাকাটক এবং গুপ্ত রাজবংশের সঙ্গে বিবাহসূত্র স্থাপন করেছিল। কদম্ব রাজবংশের সবচেয়ে শক্তিশালী শাসক কাকুস্থবর্ম (যাকে শিলালিপিতে "কদম্ব পরিবারের অলংকার" এবং "বিস্তৃত 
অগ্নিশিখার মধ্যে সূর্য" বলে বর্ণনা করা হয়েছে) তার এক কন্যাকে বাকাটক নরেন্দ্রসেনের সঙ্গে এবং অপর কন্যাকে গুপ্ত রাজবংশের দ্বিতীয় চন্দ্রগুপ্তের পৌত্র স্কন্দগুপ্তের সঙ্গে বিবাহ দিয়েছিলেন। ঐতিহাসিকরা কদম্বদের রাজনৈতিক ক্ষমতার উত্থান নির্ধারণ করতে তাদের সমসাময়িক সংস্কৃত গ্রন্থসমূহ পর্যালোচনা করেছেন। ক্ষেমেন্দ্র রচিত আইচিত্য বিচার চর্চা গ্রন্থে বিখ্যাত কবি কালিদাস রচিত কুন্তলেশ্বর দৌত্য থেকে উদ্ধৃতি রয়েছে। এতে কালিদাস তার কদম্ব রাজ্যে রাষ্ট্রদূত হিসেবে ভ্রমণের কথা উল্লেখ করেছেন যেখানে তাকে কদম্ব রাজসভার কোনো আসন দেওয়া হয়নি এবং তাকে মাটিতে বসতে হয়েছিল। ঐতিহাসিকরা এই ঘটনাকে কদম্বদের আত্মপ্রতিষ্ঠার লক্ষণ হিসেবে দেখেন, যারা নিজেদের সাম্রাজ্যবাদী গুপ্ত রাজবংশের সমকক্ষ বলে মনে করত।

পারিবারিক বিবাদ ও সংঘর্ষের কারণে ৬ষ্ঠ শতাব্দীর মধ্যভাগে কদম্ব শাসনের অবসান ঘটে, যখন শেষ কদম্ব শাসক দ্বিতীয় কৃষ্ণবর্মা চালুক্য সামন্ত প্রথম পুলকেশিনের কাছে পরাস্ত হন, যা তাদের সার্বভৌম শাসনের সমাপ্তি ঘটায়। এরপর কদম্বরা কর্ণাটক ও গোয়ার কিছু অঞ্চলে দীর্ঘকাল ধরে শাসন অব্যাহত রাখলেও, তারা আর কখনো স্বাধীন রাজ্য হিসেবে প্রতিষ্ঠিত হতে পারেনি। কিছু ইতিহাসবিদ কদম্বদের কর্ণাটক স্থাপত্যশৈলীর পথপ্রদর্শক হিসেবে বিবেচনা করেন, যদিও তাদের নির্মাণশৈলীতে কাঞ্চীর সমসাময়িক পল্লবদের স্থাপত্যের কিছু মিল ছিল। কদম্বদের প্রাচীনতম বিদ্যমান স্থাপত্যকীর্তি হলসিতে (আধুনিক বেলগাঁও জেলা) অবস্থিত যা ৫ম শতকের শেষের দিকে নির্মিত। তাদের স্থাপত্যশৈলীর সবচেয়ে উল্লেখযোগ্য বৈশিষ্ট্য ছিল "কাদম্ব শিখর" যার চূড়ায় একটি কলস স্থাপন করা হতো। এই অনন্য শৈলী পরবর্তী শতাব্দীগুলিতেও জনপ্রিয় ছিল এবং হৈসল ও বিজয়নগর রাজারা এটিকে নিজেদের স্থাপত্যে গ্রহণ করেছিলেন।

পশ্চিমী গঙ্গা রাজবংশ কোলার থেকে ক্ষমতায় আসে, যারা কাদম্বদের সমসাময়িক ছিল। তবে ৪র্থ শতকের শেষ থেকে ৫ম শতকের শুরুতে তারা তাদের রাজধানী স্থানান্তর করে তালাকাড়ে (আধুনিক ম্যাসুরু জেলা)। তারা ঐতিহাসিকভাবে গঙ্গাবাড়ি নামে পরিচিত অঞ্চলে শাসন করেছিল যা আধুনিক কর্ণাটকের দক্ষিণাঞ্চলের বেশিরভাগ জেলাকে অন্তর্ভুক্ত করে।  এই রাজবংশ কর্ণাটকের কন্নড় রাজ্যগুলোর এবং তামিলনাডুর তামিল রাজ্যগুলোর মধ্যে একটি বাফার রাজ্য হিসেবে কাজ করত, ফলে তাদের স্থাপত্যশৈলীতে মিশ্র প্রভাব দেখা যায়। কদম্বদের মতোই, পশ্চিমী গঙ্গদের সার্বভৌম শাসনের সমাপ্তি ঘটে যখন তারা বাদামির চালুক্যদের অধীনস্থ হয়ে পড়ে। তারা সামন্ত শাসক হিসেবে শাসন চালিয়ে যায়, তবে একাদশ শতাব্দীর শুরুতে তাঞ্জাবুরের চোলদের হাতে পরাজিত হয়। পশ্চিমী গঙ্গদের মধ্যে উল্লেখযোগ্য শাসক ছিলেন রাজা দুর্বিণীত ও দ্বিতীয় শিবমার, যারা দক্ষ যোদ্ধা ও পণ্ডিত হিসেবে পরিচিত ছিলেন। এছাড়া তাদের মন্ত্রী চামুন্ডরায় ছিলেন একজন প্রতিভাধর নির্মাতা, যোদ্ধা এবং কন্নড় ও সংস্কৃত ভাষার লেখক। পশ্চিমী গঙ্গদের স্থাপত্যে সবচেয়ে গুরুত্বপূর্ণ অবদান হলো শ্রবণবেলগোলার স্মৃতিস্তম্ভ ও বাসদিগুলো। বিশেষত, গোমটেশ্বর মূর্তি প্রাচীন কর্ণাটকের ভাস্কর্যশিল্পের শ্রেষ্ঠ নিদর্শন হিসেবে বিবেচিত হয়। এছাড়া, কাম্বদাহল্লির পঞ্চকূট বাসদি (পাঁচটি স্তম্ভবিশিষ্ট মন্দির) তাদের আরেকটি গুরুত্বপূর্ণ স্থাপত্যকীর্তি। তাদের তৈরি স্বতন্ত্র স্তম্ভগুলো (যাকে মহাস্থম্ভ ও ব্রহ্মাস্থম্ভ বলা হয়) এবং নায়কদের স্মরণে নির্মিত ভিরগাল (বীরশিলা) তাদের অন্যতম অনন্য অবদান হিসেবে স্বীকৃত।

## বাদামি চালুক্য

চালুক্য রাজবংশের উত্থান কর্ণাটকের ঐহোল ও বাদামি অঞ্চলে এবং প্রথমে তারা কদম্বদের সামন্ত রাজবংশ হিসেবে পরিচিত ছিল। তারা প্রশাসনে সংস্কৃত ভাষার পাশাপাশি কন্নড় ভাষার ব্যবহারকেও উৎসাহিত করেছিল। ষষ্ঠ শতকের মাঝামাঝি চালুক্যরা নিজেদের স্বাধীন শক্তি হিসেবে প্রতিষ্ঠিত করে, যখন প্রথম পুলকেশিন বাদামির পাহাড়ি দুর্গকে তার ক্ষমতার কেন্দ্র বানান। পরবর্তী শাসক দ্বিতীয় পুলকেশিনের শাসনকালে এই দক্ষিণ ভারতীয় সাম্রাজ্য প্রথমবারের মতো তাপ্তী ও নর্মদা নদীর উত্তরে অভিযান চালায় এবং উত্তর ভারতের রাজা হর্ষবর্ধনের (উত্তরপথেশ্বর) আধিপত্যের বিরুদ্ধে সফল প্রতিরোধ গড়ে তোলে। শুদ্ধ সংস্কৃত ভাষায় লেখা এবং পুরনো কন্নড় লিপিতে উৎকীর্ণ ৬৩৪ খ্রিস্টাব্দের ঐহোল শিলালিপিতে দ্বিতীয় পুলকেশিনের বিজয়ের বর্ণনা রয়েছে। এতে কদম্ব রাজ্য, পশ্চিমী গঙ্গ রাজবংশ, দক্ষিণ কানারার আলুপ রাজবংশ, পুরীর মৌর্য রাজবংশ, কোসলা রাজ্য, মালবা, লাট এবং দক্ষিণ রাজস্থানের গুর্জরদের বিরুদ্ধে তার সাফল্য উল্লেখ করা হয়েছে। এই শিলালিপিতে আরও বলা হয়েছে, কনৌজের রাজা হর্ষ যুদ্ধে তার বহু যুদ্ধহাতির মৃত্যু দেখে এতটাই হতাশ হয়েছিলেন যে তার "হর্ষ" (আনন্দ) ম্লান হয়ে গিয়েছিল!

এই বিজয়গুলোর ফলে দ্বিতীয় পুলকেশিন "দক্ষিণাপথ পৃথ্বীস্বামী" (দক্ষিণ ভারতের অধিপতি) উপাধি অর্জন করেন। পূর্ব দিকেও তার বিজয়যাত্রা অব্যাহত থাকে, তিনি পথে থাকা সমস্ত রাজ্য জয় করে বর্তমান ওড়িশার বঙ্গোপসাগর পর্যন্ত পৌঁছান। গুজরাট এবং বেঙ্গি (উপকূলীয় অন্ধ্র) অঞ্চলে চালুক্য সাম্রাজ্যের রাজপদ প্রতিষ্ঠা করা হয় এবং বাদামি রাজপরিবারের রাজপুত্রদের এসব অঞ্চলে শাসক হিসেবে পাঠানো হয়। তিনি কাঞ্চীর পল্লবদের পরাজিত করেন এবং মাদুরাইয়ের পান্ড্য, চোল এবং কেরলের চের রাজাদের কাছ থেকে কর গ্রহণ করেন। এর ফলে দ্বিতীয় পুলকেশিন কার্যত নর্মদা নদীর দক্ষিণের সমগ্র ভারতের অধিপতি হয়ে ওঠেন। দ্বিতীয় পুলকেশিন-কে ভারতীয় ইতিহাসের অন্যতম শ্রেষ্ঠ রাজা হিসেবে গণ্য করা হয়। এই সময়ে চীনা পরিব্রাজক হিউয়েন সাঙ তার দরবারে সফর করেন এবং পারস্যের সম্রাট দ্বিতীয় খসরু তার সঙ্গে রাষ্ট্রদূত বিনিময় করেন। তবে, যখন পল্লব রাজা প্রথম নরসিংহবর্মণ তার পিতার পরাজয়ের প্রতিশোধ নেন, তখন পল্লবদের সঙ্গে লাগাতার যুদ্ধ ৬৪২ খ্রিস্টাব্দে সংকটের রূপ নেয়। তিনি চালুক্য রাজধানী দখল ও লুট করেন এবং ধারণা করা হয় যে দ্বিতীয় পুলকেশিন এই যুদ্ধে মৃত্যুবরণ করেন। এর এক শতাব্দী পর চালুক্য দ্বিতীয় বিক্রমাদিত্য কাঞ্চীপুরমের দিকে বিজয় অভিযান চালান এবং তিনবার রাজধানী দখল করেন। তৃতীয়বার, তার পুত্র ও যুবরাজ দ্বিতীয় কীর্তিবর্মন-এর নেতৃত্বে তিনি পল্লবদের সম্পূর্ণ পরাস্ত করেন। পল্লবদের হাতে পূর্ববর্তী অপমানের প্রতিশোধ হিসেবে তিনি কৈলাসনাথ মন্দিরে একটি কন্নড় শিলালিপি উৎকীর্ণ করেন। এরপর তিনি তামিল অঞ্চলের ঐতিহ্যবাহী রাজ্য পান্ড্য, চোল এবং কেরল রাজ্যও দখল করেন, পাশাপাশি এক কালাভ্র শাসককেও বশীভূত করেন।

ত্রিপদী ছন্দে (তিন লাইনের কবিতা) রচিত ৭০০ খ্রিস্টাব্দের কাপ্পে আরভট্ট শিলালিপি কন্নড় কাব্যশাস্ত্রের প্রাচীনতম লিখিত নিদর্শন হিসেবে বিবেচিত হয়। চালুক্য রাজবংশের সবচেয়ে টেকসই উত্তরাধিকার তাদের স্থাপত্য ও শিল্পকীর্তি।  ৪৫০ থেকে ৭০০ খ্রিস্টাব্দের মধ্যে নির্মিত ১৫০টিরও বেশি স্মৃতিস্তম্ভ আজও কর্ণাটকের মালপ্রভা অববাহিকায় সংরক্ষিত আছে।  তাদের প্রধান স্থাপত্য নিদর্শনগুলোর মধ্যে রয়েছে পট্টদাকালের স্থাপত্য মন্দিরসমূহ (ইউনেস্কো বিশ্ব ঐতিহ্য স্থান), বাদামির গুহামন্দির, মহাকুটার মন্দিরসমূহ। এছাড়া, বিখ্যাত অজন্তা গুহা ১-এর দুটি চিত্রকর্ম ("বুদ্ধের প্রলোভন" ও "পারস্য দূতাবাস") চালুক্য রাজাদের পৃষ্ঠপোষকতায় নির্মিত বলে মনে করা হয়। তাদের স্থাপত্যশৈলী কেবল কর্ণাটকেই সীমাবদ্ধ থাকেনি বরং গুজরাট ও বেঙ্গি (উপকূলীয় অন্ধ্র) অঞ্চলেও প্রভাব বিস্তার করেছিল। এর প্রমাণ চালুক্য স্থাপত্যের বৈশিষ্ট্য বহনকারী আলমপুরের নবরহ্ম মন্দিরসমূহ। 

## রাষ্ট্রকূট

অষ্টম শতকের মাঝামাঝিতে চালুক্য শাসনের অবসান ঘটায় তাদেরই বেরারের (বর্তমান মহারাষ্ট্রের অমরাবতী জেলা) শাসকের এক সামন্ত রাজবংশ—রাষ্টকূট পরিবার। চালুক্যদের দুর্বলতার সুযোগ বুঝে দন্তিদুর্গ চালুক্য সাম্রাজ্যের বিশাল "কর্ণাটবল" (কর্ণাটকের শক্তি) পরাস্ত করেন। চালুক্যদের পরাজিত করার পর, রাষ্ট্রকূটরা বর্তমান কালাবুরাগি জেলার মালখেড়ে তাদের রাজধানী হিসেবে স্থাপন করে। যদিও ৬ষ্ঠ ও ৭ম শতকে মধ্য ভারত ও দাক্ষিণাত্যের প্রথমদিকের রাষ্টকূট রাজবংশের উৎপত্তি নিয়ে মতভেদ আছে, তবে ৮ম থেকে ১০ম শতকের মধ্যে তারা প্রশাসনে কন্নড় ও সংস্কৃত ভাষার গুরুত্ব বাড়িয়ে তোলে। রাষ্টকূটদের সমস্ত শিলালিপি কেবল কন্নড় ও সংস্কৃতে পাওয়া গেছে যা প্রমাণ করে যে তারা এই দুই ভাষার পৃষ্ঠপোষকতা করেছিল। তাদের শাসনামলে এই ভাষাদ্বয়ের সাহিত্য চর্চা অত্যন্ত বিকশিত হয়।

রাষ্টকূটরা দ্রুত দাক্ষিণাত্যের সবচেয়ে শক্তিশালী সাম্রাজ্যে পরিণত হয় এবং ধ্রুব ধরাবর্ষের শাসনামলে গঙ্গা ও যমুনা নদীর মধ্যবর্তী অঞ্চল (দোয়াব) পর্যন্ত সফল অভিযান চালায়। তার পুত্র তৃতীয় গোবিন্দের শাসন নতুন যুগের সূচনা করে, যখন রাষ্টকূটরা বঙ্গের পাল রাজবংশ ও উত্তর-পশ্চিম ভারতের গুর্জর প্রতিহারদের বিরুদ্ধে বিজয় অর্জন করে এবং কনৌজ দখল করে। রাষ্ট্রকূটরা ত্রিদলীয় সংগ্রামের অংশ হিসেবে কিছু সময়ের জন্য কান্নৌজের ওপর আধিপত্য বিস্তার করে। এই লড়াইয়ের মূল কারণ ছিল গঙ্গার সমৃদ্ধ অববাহিকার সম্পদ দখলের প্রতিযোগিতা।  তৃতীয় গোবিন্দের বিজয়গাথা এতটাই বিস্ময়কর ছিল যে, ইতিহাসবিদরা তাকে মহান আলেকজান্ডার ও মহাভারতের পাণ্ডব অর্জুনের সঙ্গে তুলনা করেছেন। সঞ্জন শিলালিপি অনুসারে তৃতীয় গোবিন্দের অশ্বসেনারা হিমালয়ের হিমশীতল জল পান করেছিল এবং তার যুদ্ধহস্তীরা গঙ্গার পবিত্র জল আস্বাদন করেছিল। তৃতীয় গোবিন্দের উত্তরসূরি প্রথম অমোঘবর্ষ ছিলেন এক গুরুত্বপূর্ণ সাংস্কৃতিক যুগের সম্রাট। সমসাময়িক আরব পরিব্রাজক সুলাইমান তাকে বিশ্বের চার মহান সম্রাটের একজন বলে প্রশংসা করেছিলেন। তার শাসনামলে কন্নড় ও সংস্কৃত ভাষায় অসাধারণ সাহিত্যকীর্তির সৃষ্টি হয়। জৈন ধর্মের প্রসারে তিনি বিশেষ অবদান রাখেন এবং তার ধর্মপ্রবণতা, শিল্প-সাহিত্যের প্রতি আগ্রহ ও শান্তিপ্রিয়তা তাকে সম্রাট অশোকের সঙ্গে তুলনীয় করে তোলে। ১০ম শতকে তৃতীয় ইন্দ্র পুনরায় কনৌজ দখল করে রাষ্টকূট সাম্রাজ্যের সাম্রাজ্যিক মর্যাদা আরও সুদৃঢ় করেন। ৯৩৯ খ্রিস্টাব্দে তৃতীয় কৃষ্ণ সিংহাসনে আরোহণ করেন। তিনি ছিলেন একজন শক্তিশালী যোদ্ধা ও কন্নড় সাহিত্যের অন্যতম পৃষ্ঠপোষক। তার শাসনামলে উজ্জয়নের পরমার রাজবংশকে বশীভূত করা হয় এবং দক্ষিণের চোল রাজবংশের ওপরও জয় লাভ করা হয়। এভাবে, রাষ্টকূটরা ভারতের এক বিশাল অংশ জুড়ে শক্তিশালী সাম্রাজ্য গড়ে তোলে।

৮৫১ খ্রিস্টাব্দে রচিত একটি আরবি গ্রন্থ সিলসিলাতুত্-তাওয়ারিখ রাষ্ট্রকূটদের বিশ্বের চারটি প্রধান সাম্রাজ্যের মধ্যে একটি হিসেবে বর্ণনা করেছে। ৯১২ খ্রিস্টাব্দে রচিত কিতাব-উল-মাসালিক-উল-মুমালিক তাদের "ভারতের সর্বশ্রেষ্ঠ রাজা" বলে উল্লেখ করেছে। এছাড়াও সমসাময়িক বহু গ্রন্থে রাষ্টকূটদের প্রশংসা করা হয়েছে। রাষ্টকূট সাম্রাজ্যের বিস্তার তার চূড়ান্ত পর্যায়ে দক্ষিণে কেপ কোমরিন (কন্যাকুমারী) থেকে উত্তরে কনৌজ, পূর্বে বারাণসী এবং পশ্চিমে ভ্রচ (বর্তমান ভরুচ, গুজরাট) পর্যন্ত ছড়িয়ে পড়েছিল। রাষ্ট্রকূটরা দাক্ষিণাত্যে অসংখ্য অনন্য স্থাপত্য নির্মাণ করেছিল, তবে তাদের সবচেয়ে উল্লেখযোগ্য নির্মাণ হল: এলোরা গুহায় একশিলা কৈলাসনাথ মন্দির (এটি তাদের সবচেয়ে বিস্ময়কর স্থাপত্যিক সাফল্য), পট্টদাকালের কাশীবিশ্বনাথ মন্দির, পট্টদাকালের জৈন নারায়ণ মন্দির। এই সমস্ত স্থাপত্য ইউনেস্কো বিশ্ব ঐতিহ্য স্থান হিসেবে স্বীকৃত হয়েছে।

## পশ্চিম চালুক্য

দশম শতকের শেষভাগে, কল্যাণী চালুক্য বা 'পরবর্তী' চালুক্য নামেও পরিচিত পশ্চিম চালুক্যরা রাষ্টকূটদের পরাজিত করে ক্ষমতায় আসে, যাদের অধীনে তারা আগে সামন্তরাজা হিসেবে সেবা করছিল। প্রথমদিকে মান্যখেটা ছিল তাদের রাজধানী, পরে তারা তা কল্যাণীতে (আধুনিক বাসবকল্যাণ) স্থানান্তর করে। এই সাম্রাজ্যের রাজারা পূর্ববর্তী বাদামি চালুক্যদের প্রত্যক্ষ বংশধর ছিলেন কি না তা এখনও বিতর্কের বিষয়। যাই হোক না কেন, কন্নড় তাদের প্রশাসনিক ভাষা ছিল এবং এই সময়ের কন্নড় ও সংস্কৃত সাহিত্য ছিল অত্যন্ত সমৃদ্ধ। রাষ্ট্রকূট রাজা দ্বিতীয় কার্কের শাসনামলে রাষ্টকূটদের পরাজিত করে তারদবাদির (আধুনিক বিজাপুর জেলা) এক সামন্তরাজা দ্বিতীয় তৈলপ চালুক্য শাসন পুনঃপ্রতিষ্ঠা করেন। তিনি এই বিদ্রোহ শুরু করেছিলেন ঠিক তখন, যখন মধ্য ভারতের পরমারদের আক্রমণে রাষ্টকূট রাজধানী দুর্বল হয়ে পড়েছিল, ফলে শাসনব্যবস্থায় বিশৃঙ্খলা দেখা দেয়। এই যুগে মূলত ভেঙ্গি অঞ্চলের গোদাবরী ও কৃষ্ণা নদীর মধ্যবর্তী অঞ্চল নিয়ে নিয়ন্ত্রণ প্রতিষ্ঠার জন্য চালুক্যদের সাথে দক্ষিণ ভারতের চোল রাজবংশের দীর্ঘদিন ধরে যুদ্ধ চলতে থাকে। প্রথম সোমেশ্বর নামে এক সাহসী চালুক্য রাজা চোল সাম্রাজ্যের বিস্তারকে তুঙ্গভদ্রা নদীর দক্ষিণে সীমাবদ্ধ রাখতে সক্ষম হন, যদিও কিছু যুদ্ধে পরাজিত হয়েছিলেন। তিনি কঙ্কণ, গুজরাট, মালবা এবং কলিঙ্গ অঞ্চলের তার সামন্তরাজাদের ওপর কর্তৃত্ব বজায় রাখতে সক্ষম হন। ১১শ শতকের শুরুর দিকে চোলরা প্রায় ১০০ বছর ধরে দক্ষিণ কর্ণাটকের (গঙ্গাবাড়ি) বিস্তীর্ণ অঞ্চলে আধিপত্য বিস্তার করেছিল।

১০৭৬ সালে এই চালুক্য রাজবংশের অন্যতম শ্রেষ্ঠ রাজা ষষ্ঠ বিক্রমাদিত্য সিংহাসনে আরোহণ করলে চালুক্যদের পক্ষে ক্ষমতার ভারসাম্য পরিবর্তিত হয়। কর্ণাটকের ইতিহাসে তার পঞ্চাশ বছরের শাসন অত্যন্ত গুরুত্বপূর্ণ এবং এটি "চালুক্য বিক্রম যুগ" নামে পরিচিত। ১১শ শতকের শেষ এবং ১২শ শতকের শুরুর দিকে চোলদের বিরুদ্ধে তার বিজয় ভেঙ্গি অঞ্চলে চোল প্রভাবকে চিরতরে শেষ করে। চালুক্যদের অধীনে সমসাময়িক কিছু উল্লেখযোগ্য সামন্ত রাজবংশ ছিল হোয়সাল, দেবগিরির শেউণ যাদব, কাকতীয় রাজবংশ এবং দক্ষিণ কালাচুরি। পশ্চিম চালুক্যদের শাসনকাল তাদের সাম্রাজ্যকে উত্তর দিকে নর্মদা নদী থেকে দক্ষিণে কাবেরী নদী পর্যন্ত বিস্তৃত করেছিল। ষষ্ঠ বিক্রমাদিত্য ভারতীয় ইতিহাসের অন্যতম প্রভাবশালী রাজা হিসেবে বিবেচিত হন। এই চালুক্যরা বিশেষত তুঙ্গভদ্রা নদী উপত্যকায় গুরুত্বপূর্ণ স্থাপত্য নির্মাণ করে যা প্রাচীন বাদামি চালুক্যদের এবং পরবর্তী হোয়সালদের স্থাপত্যশৈলীর মধ্যে সংযোগকারী রূপে কাজ করেছিল। ১১২৬ সালে ষষ্ঠ বিক্রমাদিত্যের মৃত্যুর পরবর্তী কয়েক দশকে চালুক্যদের শক্তি দুর্বল হতে থাকে এবং তাদের সামন্তরাজারা স্বাধীনতা লাভ করে। কর্ণাটকের কালচুরি রাজবংশ মঙ্গলবদ (আধুনিক মহারাষ্ট্রের মঙ্গলবেধ) থেকে সামন্তশাসক হিসেবে রাজত্ব করত, যাদের পূর্বপুরুষরা মধ্য ভারত থেকে দক্ষিণ দাক্ষিণাত্যে অভিবাসিত হয়েছিল। এই রাজবংশের সবচেয়ে শক্তিশালী শাসক ছিলেন দ্বিতীয় বিজ্জলা যিনি চালুক্য ষষ্ঠ বিক্রমাদিত্যের শাসনকালে একজন মহামণ্ডলেশ্বর (সেনাপতি) ছিলেন। চালুক্যদের শক্তি দুর্বল হওয়ার সুবিধা নিয়ে দ্বিতীয় বিজ্জলা ১১৫৭ সালে স্বাধীনতা ঘোষণা করেন এবং তাদের রাজধানী কল্যাণী দখল করেন। তবে ১১৬৭ সালে তার হত্যার মাধ্যমে তার শাসন শেষ হয়। এরপর তার পুত্রদের মধ্যে সিংহাসনের জন্য গৃহযুদ্ধ শুরু হয় যা শেষ পর্যন্ত এই রাজবংশের পতন ঘটায়। শেষ চালুক্য বংশধর সাময়িকভাবে কল্যাণির উপর পুনরায় নিয়ন্ত্রণ প্রতিষ্ঠা করলেও এই বিজয় দীর্ঘস্থায়ী হয়নি কেননা পরে শেউণ যাদবরা চালুক্যদের পুরোপুরি উৎখাত করে।

## হৈসল

হৈসলরা ১১শ শতকেই দক্ষিণ কর্ণাটকের বেলুর থেকে চালুক্যদের সামন্তশাসক হিসেবে রাজত্ব করা কালীন একটি শক্তিশালী শক্তিতে পরিণত হয়েছিল। ১২শ শতকের শুরুর দিকে তারা দক্ষিণে চোলদের বিরুদ্ধে সফলভাবে লড়াই করে, তালাকাড় যুদ্ধে চোলদের পরাজিত করে এবং তাদের রাজধানী নিকটবর্তী হালেবিদুতে স্থানান্তরিত করে। ঐতিহাসিকরা রাজবংশের প্রতিষ্ঠাতাদের মালনাদ কর্ণাটকের স্থানীয় বাসিন্দা বলে মনে করেন, কারণ বিভিন্ন শিলালিপিতে তাদের "মালেপারোলগণ্ড" বা "মালেপা (পাহাড়ি) প্রধানদের প্রভু" হিসেবে উল্লেখ করা হয়েছে। পশ্চিম চালুক্যদের শক্তি দুর্বল হয়ে পড়লে হৈসলরা ১২শ শতকের শেষের দিকে স্বাধীনতা ঘোষণা করে।

হৈসল শাসনামলে কন্নড় সাহিত্যে অনন্য ছন্দমালা যেমন রগালে (খালি পঙক্তি), সংগত্য (একটি বাদ্যযন্ত্রের সঙ্গে গাওয়ার জন্য উপযুক্ত), এবং ষটপদী (ছয়-পঙক্তির ছন্দ) ব্যাপকভাবে স্বীকৃতি পায়। হৈসলগণ চালুক্যদের থেকে উদ্ভূত বেসরার স্থাপত্যশৈলীকে আরও প্রসারিত করে যা চেন্নাকেশব মন্দির (বেলুড়) ও হোয়সলেশ্বর মন্দিরের (হালেবিদু) নির্মাণে পরিপূর্ণতা লাভ করে। এই দুটি মন্দির হৈসল ১১১৬ সালে চোলদের বিরুদ্ধে বিষ্ণুবর্ধনের বিজয়ের স্মারক হিসেবে নির্মিত হয়েছিল। হৈসল শাসকদের মধ্যে সবচেয়ে শক্তিশালী দ্বিতীয় বীর বল্লাল পাণ্ড্যদের আক্রমণ প্রতিহত করে, চোল রাজ্যের পুনর্নির্মাতা ("চোলরাজ্য প্রতিষ্ঠাচার্য"), "দক্ষিণ সম্রাট" ("দক্ষিণ চক্রবর্তী") এবং "হৈসল সম্রাট" ("হৈসল চক্রবর্তী") উপাধি গ্রহণ করেন। ১২২৫ সালের দিকে হৈসলরা বর্তমান তামিলনাড়ুর কিছু অঞ্চলে তাদের আধিপত্য বিস্তার করে এবং শ্রীরঙ্গমের নিকটস্থ কান্নানুর কুপ্পামকে এক প্রাদেশিক রাজধানী করে তোলে। এর ফলে, দক্ষিণ ভারতীয় রাজনীতিতে হৈসলদের প্রভাবশালী যুগের সূচনা হয় যা দক্ষিণ দাক্ষিণাত্যে তাদের আধিপত্য প্রতিষ্ঠা করে।

ত্রয়োদশ শতকের শুরুর দিকে হৈসল শক্তি অপরাজিত থাকলেও দক্ষিণ ভারতে প্রথম মুসলিম আক্রমণ শুরু হয়। প্রায় দুই দশক ধরে এক বিদেশি শক্তির বিরুদ্ধে যুদ্ধ চালানোর পর তৎকালীন হৈসল শাসক তৃতীয় বীর বল্লাল ১৩৪৩ সালে মাদুরাই যুদ্ধে নিহত হন। এর ফলে, হৈসল সাম্রাজ্যের স্বাধীন অঞ্চলসমূহ বিজয়নগর সাম্রাজ্যের প্রতিষ্ঠাতা প্রথম হরিহরের শাসনাধীন এলাকায় একীভূত হয়ে যায়। তুঙ্গভদ্রা অঞ্চলে (বর্তমান কর্ণাটক) অবস্থিত এই নতুন রাজ্য বিজয়নগরকে রাজধানী করে গড়ে ওঠে এবং পরবর্তী দুই শতাব্দী ধরে সমৃদ্ধশালী হয়ে ওঠে।

## বিজয়নগর সাম্রাজ্য

বিজয়নগর সাম্রাজ্য দ্রুতই একটি সাম্রাজ্যিক শক্তিতে পরিণত হয় যা ১৪শ শতকের শেষের দিকেই সুস্পষ্ট হয়ে ওঠে। প্রথম বুক্কা রায়ের শাসনকালে লঙ্কা দ্বীপ কর প্রদান করত এবং চীনের মিং রাজবংশের সঙ্গে দূতাবিনিময় হয়। এই সাম্রাজ্যের সবচেয়ে প্রসিদ্ধ শাসক ছিলেন দ্বিতীয় দেব রায় এবং তুলুব বংশের কৃষ্ণদেব রায়। দ্বিতীয় দেব রায় (যিনি "গজবেটেকারা" বা "হাতির শিকারি" নামে পরিচিত) ১৪২৪ সালে সিংহাসনে বসেন এবং তিনি সংগম রাজবংশের সবচেয়ে দক্ষ শাসক হিসেবে পরিচিত। তিনি বিদ্রোহী সামন্তপ্রভুদের দমন করেন, দক্ষিণে কালিকটের জামোরিন এবং কোল্লামের শাসকদের পরাজিত করেন এবং লঙ্কা দ্বীপ আক্রমণ করেন। পাশাপাশি তিনি পেগু ও তানাসেরিমের বর্মী রাজাদের অধিপতি হয়ে ওঠেন। সংক্ষিপ্ত এক অবক্ষয়ের পর, সাম্রাজ্য ১৬শ শতকের শুরুতে কৃষ্ণদেব রায়ের শাসনামলে বিজয়নগরের সেনাবাহিনী ধারাবাহিকভাবে বিজয় লাভ করার সময় সর্বোচ্চ শিখরে পৌঁছে যায়। তারা উত্তর দাক্ষিণাত্যে সুলতানদের কাছ থেকে হারানো অঞ্চল পুনরুদ্ধার করে এবং পূর্ব দাক্ষিণাত্যে কলিঙ্গসহ অন্যান্য অঞ্চল দখল করে। একই সঙ্গে তারা দক্ষিণের অধীনে সমস্ত অঞ্চলগুলোর ওপর কঠোর নিয়ন্ত্রণ বজায় রাখে।

হাম্পির অনেক গুরুত্বপূর্ণ স্মৃতিস্তম্ভ কৃষ্ণদেব রায়ের শাসনামলে নির্মিত বা পরিকল্পিত হয়েছিল। এই সাম্রাজ্যের দীর্ঘস্থায়ী উত্তরাধিকার হল বিশাল উন্মুক্ত মঞ্চসদৃশ স্মৃতিস্তম্ভসমূহ যা রাজকীয় রাজধানী বিজয়নগরে অবস্থিত এবং বর্তমানে এটি একটি ইউনেস্কো বিশ্ব ঐতিহ্যবাহী স্থান। বিজয়নগর স্থাপত্যশৈলী পূর্ববর্তী চালুক্য, হৈসল, পান্ড্য ও চোল স্থাপত্যশৈলীর একটি প্রাণবন্ত সংমিশ্রণ। সাম্রাজ্যে তেলুগু, কন্নড়, তামিল ও সংস্কৃত ভাষায় সাহিত্য রাজকীয় পৃষ্ঠপোষকতা লাভ করেছিল। কৃষ্ণদেব রায়ের শাসনামলে তেলুগু ভাষা তার জনপ্রিয়তার চূড়ায় পৌঁছায়। কন্নড় হরিদাস আন্দোলন কর্ণাটক সংগীতের বিকাশে গুরুত্বপূর্ণ ভূমিকা রাখে এবং দক্ষিণ ভারতে একটি শক্তিশালী হিন্দু ভাবধারার বিস্তার ঘটায়। ১৫৬৫ সালে তালিকোটার যুদ্ধে দাক্ষিণাত্যের সুলতানদের হাতে বিজয়নগর সাম্রাজ্যের পরাজয়ের ফলে কর্ণাটক অঞ্চল ও দক্ষিণ ভারত সামগ্রিকভাবে বিভক্ত হয়ে পড়ে এবং সাম্রাজ্যের প্রাক্তন সামন্তপ্রভুদের অধীনে চলে যায়। ক্ষীণ শক্তিসম্পন্ন বিজয়নগর সাম্রাজ্য প্রথমে রাজধানী পেনুকোন্ডায় (বর্তমান অন্ধ্রপ্রদেশ) স্থানান্তরিত করে, পরে চন্দ্রগিরি ও ভেলোরে স্থানান্তরিত হয় এবং শেষ পর্যন্ত এটি বিলুপ্ত হয়ে যায়। দক্ষিণ ও উপকূলীয় কর্ণাটক অঞ্চলে মহীশূর রাজ্য এবং শিমোগার কেলাদি নায়কদের শাসন প্রতিষ্ঠিত হয়, অন্যদিকে উত্তর অঞ্চলে বিজাপুর সুলতানদের প্রভাব বিস্তার করে। নায়ক রাজ্য ১৮শ শতক পর্যন্ত টিকে ছিল, পরে এটি মহীশূর রাজ্যের সঙ্গে একীভূত হয় যা ১৯৪৭ সালে ভারতের স্বাধীনতা পর্যন্ত একটি দেশীয় রাজ্য হিসেবে বিদ্যমান ছিল। তবে ১৭৯৯ সালে ব্রিটিশদের হাতে শেষ স্বাধীন মহীশূর রাজা টিপু সুলতানের পরাজয় ও মৃত্যু হলে এটি ব্রিটিশ শাসনের অধীনে চলে যায়।

## বাহমানি সালতানাত

বিজয়নগর সাম্রাজ্যের সমসাময়িক বাহমনি সুলতানাতের প্রতিষ্ঠা ১৩৪৭ সালে আলাউদ্দিন হাসান দ্বারা হয়েছিল, যিনি মহম্মদ বিন তুঘলকের নেতৃত্বাধীন উত্তর ভারতের আক্রমণকারী বাহিনীর বিদ্রোহী এক সেনাপতি ছিলেন। প্রথমে রাজধানী গুলবারগায় স্থাপিত হলেও ১৪৩০ সালে এটি উত্তর দিকে বিদারে স্থানান্তরিত হয়। ১৪শ শতকের প্রথম দিকের দশকগুলিতে দাক্ষিণাত্যে মুসলিমদের প্রথম আক্রমণ ঘটে। বাহমনি সাম্রাজ্যের সর্বোচ্চ বিস্তারের সময় এটি দক্ষিণে কৃষ্ণা নদী থেকে উত্তর দিকে পেঙ্গঙ্গা নদী পর্যন্ত প্রসারিত ছিল, যার ফলে আধুনিক কর্ণাটকের উত্তরাংশ, মহারাষ্ট্রের কিছু অংশ এবং অন্ধ্রপ্রদেশ এর অন্তর্ভুক্ত হয়। বাহমনি শাসকদের মধ্যে সবচেয়ে খ্যাতিমান ছিলেন ফিরুজ শাহ (তাজ উদ্দিন ফিরুজ নামেও পরিচিত), যিনি ১৩৯৭ থেকে ১৪২২ পর্যন্ত শাসন করেন। সামরিকভাবে তার শাসনকাল বিজয়নগর রাজাদের বিরুদ্ধে মিশ্র সাফল্য অর্জন করলেও মধ্যপ্রদেশের খেরলা রাজ্য ও রাজামুন্দ্রির ভেমা রেড্ডিদের বিরুদ্ধে তিনি সফল হন এবং ১৪১৭ সালে এই অঞ্চলগুলো জয় করেন। তবে ১৪১৭ সালে বিজয়নগর বাহিনীর সঙ্গে তার শেষ সংঘর্ষ মারাত্মক পরাজয়ের কারণ হয়ে দাঁড়ায়, যার ফলে তিনি অসুস্থ হয়ে পড়েন এবং শেষ পর্যন্ত ১৪২২ সালে তার মৃত্যু ঘটে।

সমসাময়িক লেখকরা ফিরুজ শাহের ব্যাপক প্রশংসা করেছেন, বিশেষ করে তবাতাবা তার লেখায় পণ্ডিত, দরবেশ ও সন্ন্যাসীদের পৃষ্ঠপোষকতাকারী শাহকে এক "অপ্রতিরোধ্য, শক্তিশালী সম্রাট" হিসেবে বর্ণনা করেছেন। অন্যদিকে, শিরাজি তাকে "ন্যায়পরায়ণ, ধার্মিক ও উদার শাসক, যার তুলনা নেই" বলে অভিহিত করেছেন। তার সাহস, সহনশীলতা এবং শিল্পকলার পৃষ্ঠপোষকতার কারণে তিনি "সুলতানে গাজিয়ান" উপাধি অর্জন করেন। এক ঐতিহাসিকের মতে ফিরুজ শাহ ছিলেন ভারতের অন্যতম বিশিষ্ট সুলতান। এই রাজ্যের আরেকজন বিখ্যাত ব্যক্তি ছিলেন খাজা মাহমুদ গাওয়ান, যিনি প্রধানমন্ত্রীর (ওয়াকিলুস সুলতানাত) দায়িত্ব পালন করেন এবং একাধিক রাজা ও শাসকের অধীনে কাজ করেন। তিনি নিজের প্রশাসনিক, সামরিক, সাহিত্যিক ও দানশীলতার গুণে রাজপরিবারের সদস্যদের ঊর্ধ্বে অবস্থান লাভ করেন। পারসিক বংশোদ্ভূত এই ব্যক্তি ১৪৪৫ সালে বিদারে আসেন এবং তৎকালীন সুলতান দ্বিতীয় আলাউদ্দিনের দৃষ্টি আকর্ষণ করতে সক্ষম হন যার ফলে তাকে দরবারে মন্ত্রী হিসেবে নিয়োগ দেওয়া হয়। এক সেনাপতি হিসেবে তিনি রাজ্যকে দক্ষিণে হুবলি, পশ্চিমে গোয়া এবং পূর্বে কন্দাবিডু ও রাজামহেন্দ্রীর পর্যন্ত সম্প্রসারিত করতে সক্ষম হন। অল্প সময়ের মধ্যেই তিনি প্রধানমন্ত্রীর পদে উন্নীত হন।

বাহমানিরা প্রশাসনে কাগজের ব্যাপক ব্যবহার শুরু করে এবং পারস্যের স্থপতি ও কারিগরদের দ্বারা নির্মিত ইঙ্গ-সারাসেনীয় স্থাপত্যশৈলী (দক্ষিণী স্থাপত্য) প্রবর্তন করে যা কর্ণাটকের স্থানীয় সংস্কৃতির সঙ্গে মিশে এক অনন্য রূপ লাভ করে। বিদার ও গুলবার্গার সুলতানি স্থাপত্য নিদর্শনসমূহ তাদের নির্মাণশিল্পের প্রতি আগ্রহের সাক্ষ্য বহন করে। গুলবার্গার বান্দে নবাজের সমাধি এবং স্পেনীয় স্থাপত্যশৈলীর প্রভাবযুক্ত জামা মসজিদ বিশেষভাবে পরিচিত। বিদারে তাদের নির্মিত ভবনগুলিতে পারস্য, তুর্কি, আরবি ও রোমান প্রভাব দেখা যায়, এর উৎকৃষ্ট উদাহরণ হলো সোলাহ খাম্বা মসজিদ। এছাড়া রঙ্গিন মহল, গঙ্গান মহল, তারকাশ মহল, চিনি মহল, নাগিনা মহল এবং তক্ক মহল তাদের নির্মিত রাজপ্রাসাদগুলোর মধ্যে অন্যতম যেগুলি এখনও সৌন্দর্য ধরে রেখেছে। আহমদ শাহ ওয়ালির সমাধি তার অলংকরণের জন্য বিখ্যাত, আর ১৪৭২ সালে গাওয়ান কর্তৃক বিদারে প্রতিষ্ঠিত মাদ্রাসাটি তার পাঠদান কক্ষ, গ্রন্থাগার, মসজিদ এবং আবাসিক ভবনের জন্য প্রসিদ্ধ। ১৫ শতকের শেষার্ধে স্থানীয় দাক্ষিণাত্যের মুসলিমদের সঙ্গে পরদেশি মুসলিমদের (বিদেশি) ক্রমবর্ধমান দ্বন্দ্ব, ১৪৮১ সালে সন্দেহজনক পরিস্থিতিতে গাওয়ানের মৃত্যুদণ্ড এবং বিজয়নগর রাজাদের সঙ্গে অব্যাহত যুদ্ধ বাহমানি সুলতানাতকে দুর্বল করে ফেলে, যা শেষ পর্যন্ত ১৫২৭ সালে তাদের পতনের কারণ হয়ে দাঁড়ায়।

## বিজাপুর সালতানাত

বাহমানি সুলতানাতের দুর্বলতার সাথে সাথে ১৫ শতকের শেষের দিকে বিজাপুর সুলতানাত (অথবা আদিলশাহি রাজ্য) উদ্ভূত হয়। এই রাজ্যের সম্পর্কে মূল তথ্যসূত্র সমসাময়িক ফারসি ও কন্নড় ভাষার শিলালিপি ও লেখনী, দাক্ষিণাত্যে ভ্রমণকারী ইউরোপীয় পর্যটকদের বিবরণ এবং প্রতিবেশী রাজ্যের শিলালিপি থেকে পাওয়া যায়। ১৪৮৯ সালে, বাহমানি সেনাবাহিনীর এক তুর্কি সেনাপতি ইউসুফ আদিলখান বাহমানি রাজ্য থেকে বিচ্ছিন্ন হয়ে আধুনিক বিজাপুর অঞ্চলে নিজ রাজ্য প্রতিষ্ঠা করেন। তার শাসনকালে সালতানাত কৌশলগত রায়চূড় দোয়াব অঞ্চলের জন্য বিজয়নগর সাম্রাজ্যের সঙ্গে, গোয়ার জন্য পর্তুগিজদের সঙ্গে, বিদারের বারিদশাহিদের সঙ্গে এবং পরে ১৫৬৫ সালের পর স্বাধীনতা অর্জনকারী প্রাক্তন বিজয়নগর সাম্রাজ্যের সামন্ত রাজাদের সঙ্গে ক্রমাগত যুদ্ধে লিপ্ত ছিল। ইতালীয় লেখক ভারাথেমা বিজাপুর এবং তার প্রতিষ্ঠাতা আদিলখানের সম্পর্কে লিখেছিলেন, "এক শক্তিশালী ও সমৃদ্ধশালী রাজা", এবং "শহরটি বহু দুর্গপ্রাচীর দ্বারা পরিবেষ্টিত এবং এতে সুন্দর ও মহিমান্বিত ভবনসমূহ ছিল।"

সুলতানদের মধ্যে বিবাহ-সম্পর্ক স্থাপনের মাধ্যমে পারস্পরিক সম্পর্ক স্বাভাবিক হয় এবং প্রথম আলী (১৫৫৭–১৫৮০) সুলতানদের একটি সম্মিলিত জোটে যোগ দেন যারা অবশেষে ১৫৬৫ সালে বিজয়নগর সাম্রাজ্যের ওপর একটি চূড়ান্ত পরাজয় চাপিয়ে দেয়। এই রাজবংশের সবচেয়ে উল্লেখযোগ্য শাসক ছিলেন দ্বিতীয় ইব্রাহিম (১৫৮০–১৬২৬) যিনি মাত্র নয় বছর বয়সে সিংহাসনে আরোহণ করেন এবং তখন তার কাকী চান্দবিবি রাজ্যের রাজপ্রতিনিধি হিসেবে দায়িত্ব পালন করতেন। পরবর্তীকালে, দ্বিতীয় ইব্রাহিম যখন দাক্ষিণাত্যে প্রথম মোগল আক্রমণের মুখে পরাজিত হন তখন তিনি সম্রাট আকবরের পুত্র দানিয়ালের সাথে তার কন্যার বিয়ে দেন, তবে একই সাথে বিজয়নগর সাম্রাজ্যের প্রাক্তন সামন্ত রাজাদের কাছ থেকে কর সংগ্রহ চালিয়ে যেতে সক্ষম হন। একজন ইতিহাসবিদের মতে, দ্বিতীয় ইব্রাহিমের শাসনকাল ছিল বিজাপুর সুলতানাতের শীর্ষ সময়। তিনি ছিলেন উদার মনোভাবাপন্ন ও শিল্পকলায় আগ্রহী শাসক। উর্দু ভাষায় লিখিত সঙ্গীত সম্পর্কিত প্রথম গ্রন্থ *কিতাবে নওরাস* তার রচনা বলে মনে করা হয় যার প্রথম গানটি হিন্দু দেবী সরস্বতীর উদ্দেশ্যে নিবেদিত। তার পুত্র মুহাম্মদের শাসনকালে আহমেদনগরের শাহজি ভোঁসলে বিজাপুর সেনাবাহিনীতে যোগ দেন এবং সেনাপতি রানাদুল্লাহ খানের সঙ্গে দাক্ষিণাত্যের দক্ষিণ অঞ্চলের বহু সফল সামরিক অভিযান পরিচালনা করেন, যার ফলে স্থানীয় শাসকদের কাছ থেকে কর আদায় সম্ভব হয়। এই অভিযানের সময়ই ভেলোর থেকে শাসনকৃত বিজয়নগর সাম্রাজ্যের চূড়ান্ত পতন ঘটে।

তবে মারাঠা শিবাজীর উত্থান এবং উত্তর থেকে মোগলদের ধারাবাহিক আক্রমণ রাজ্যের ওপর গভীর প্রভাব ফেলে, যা অবশেষে ১৭শ শতকের শেষের দিকে বিজাপুর সুলতানাতের পতন ঘটায়। বিজাপুর সুলতানাতের স্থাপত্যে ইঙ্গ-সারাসেনীয় শৈলীর অবদান কর্ণাটকের স্থাপত্যভূমিকে সমৃদ্ধ করেছে। তাদের সবচেয়ে বিখ্যাত স্মৃতিস্তম্ভগুলোর মধ্যে রয়েছে সমাধি ইব্রাহিম রওজা এবং গোল গুম্বজ, পাশাপাশি অসংখ্য প্রাসাদ ও মসজিদ।  একজন ইতিহাসবিদের মতে মেহতার মহলের সৌন্দর্য, কারুকাজ এবং সমাপ্তি কায়রোর যেকোনো স্থাপনার সমতুল্য। লক্ষ্মেশ্বরের কালি মসজিদ হিন্দু ও মুসলিম স্থাপত্যের সংমিশ্রণের একটি উৎকৃষ্ট উদাহরণ। দ্বিতীয় ইব্রাহিম নির্মিত একটি সমাধি ও একটি মসজিদ নিয়ে গঠিত ইব্রাহিম রওজা "দাক্ষিণাত্যের তাজ মহল" নামে পরিচিত। মুহাম্মদের তৈরি গোল গম্বুজ ভারতের বৃহত্তম গম্বুজ এবং বাইজেন্টাইন হাগিয়া সোফিয়ার পর বিশ্বের দ্বিতীয় বৃহত্তম প্রাক-আধুনিক গম্বুজ। এর "ফিসফিস চিত্রশালা" দর্শকদের মুগ্ধ করে। কিছু ইতিহাসবিদ এটিকে বিশ্বের অন্যতম স্থাপত্য বিস্ময় বলে মনে করেন। সুলতানাতের শাসনকালে ফারসি ভাষা রাষ্ট্রীয় পৃষ্ঠপোষকতা পায়, তবে স্থানীয় ভাষা কন্নড় ও মারাঠির ব্যবহারও প্রশাসনিক ও সাধারণ জীবনে জনপ্রিয় হয়ে ওঠে।

## আধুনিক যুগ

১৫৬৫ সালে তালিকোটার যুদ্ধে বিজয়নগর সাম্রাজ্যের পতনের পর ধীরে ধীরে কর্ণাটকের কন্নড় ভাষাভাষী অঞ্চল অনেকগুলো স্বল্পস্থায়ী পালেগার প্রধান্যের মধ্যে বিভক্ত হয়ে যায়। তবে মহীশূর রাজ্য এবং কেলাদি নায়ক রাজ্য বিশেষভাবে উল্লেখযোগ্য হয়ে ওঠে, কারণ তারা পরবর্তী সময়ে কন্নড় সাহিত্যচর্চার গুরুত্বপূর্ণ কেন্দ্র হয়ে ওঠেছিল। এই রাজ্যগুলো এবং তামিল অঞ্চলের নায়করা (প্রধানরা) দুর্বল বিজয়নগর সাম্রাজ্যের প্রতি আনুগত্য প্রদর্শন করতে থাকে, যারা প্রথমে পেনুকোন্ডা (১৫৭০) এবং পরে চন্দ্রগিরি (১৫৮৬) থেকে শাসন করত। পরে তারা স্বল্প সময়ের জন্য স্বাধীন হয়ে ওঠে। সতেরোশো শতকের মাঝামাঝি সময়ে বিজাপুর সুলতানাত উত্তর কর্ণাটকের বিশাল অংশের নিয়ন্ত্রণ গ্রহণ করে এবং দক্ষিণ দাক্ষিণাত্যের ওপর আধিপত্য বিস্তারের জন্য একাধিক যুদ্ধ চালায়। সতেরোশো শতকের শেষের দিকে মোগলদের হাতে বিজাপুর সুলতানাত পরাজিত হলে কর্ণাটকের রাজনৈতিক অস্থিরতা নতুন মাত্রা পায়।  স্থানীয় রাজ্যগুলোর মধ্যে যুদ্ধ এবং মোগল ও মারাঠাদের সঙ্গে সংঘর্ষের ফলে গোটা অঞ্চল আরও বিশৃঙ্খল হয়ে ওঠে। অবশেষে কর্ণাটকের প্রধান অংশ মোগল ও মারাঠাদের শাসনে চলে যায়। তবে হায়দার আলি এবং তার পুত্র টিপু সুলতানের নেতৃত্বে মহীশূর রাজ্য ক্ষমতার শীর্ষে পৌঁছে যায়। কিন্তু ক্রমবর্ধমান ব্রিটিশ শক্তির সাথে তাদের মোকাবিলা করতে হয় যারা ইতিমধ্যে ভারতীয় উপমহাদেশে নিজেদের অবস্থান দৃঢ় করেছিল। ১৭৯৯ সালে চতুর্থ ইঙ্গ-মহীশূর যুদ্ধে টিপু সুলতানের মৃত্যুর পর মহীশূর রাজ্য ব্রিটিশদের নিয়ন্ত্রণে আসে। দীর্ঘ এক শতাব্দীর ব্রিটিশ শাসনের পর ১৯৪৭ সালে ভারতের স্বাধীনতার সঙ্গে সঙ্গে কন্নড়ভাষী অঞ্চলগুলোকে একত্রিত করে আধুনিক কর্ণাটক রাজ্যের প্রতিষ্ঠা করা হয় যার মাধ্যমে চার শতাব্দীর রাজনৈতিক অনিশ্চয়তা ও বহিরাগত শাসনের অবসান ঘটে।

## সময়রেখা

ImageSize  = width:800 height:100
PlotArea   = left:65 right:15 bottom:20 top:5
AlignBars  = justify

Colors =
  id:Prehistoric   value:rgb(0.99215,0.8,0.54)
  id:early value:rgb(1,0.7019,0.23)
  id:brightage   value:rgb(0.5,0.764,0.1098)
  id:empires      value:rgb(0.302,0.706,0.5) 
  id:Vijayanagar    value:rgb(0.403,0.765,0.716) 
  id:european   value:rgb(0.404,0.776,0.867) 
  id:british     value:rgb(0.6,0.741,0.855)
  id:india  value:rgb(0.6,0.6,0.788)
    id:mayura  value:rgb(0.694,0.447,0.714)
    id:vishnuvardhana  value:rgb(0.976,0.506,0.651)
    id:Pulakesi  value:rgb(0.984,0.5,0.373)
    id:vikramaditya    value:rgb(0.792,0.647,0.583)
    id:hakka    value:rgb(0.867,0.761,0.533)
    id:company    value:rgb(0.702,0.698,0.369)
    id:britishgov    value:rgb(0.5,0.565,0.565)   
    id:indep    value:rgb(0.6,0.592,0.569)   
  id:black  value:black
  id:white  value:white

Period      = from:345 till:1650
TimeAxis    = orientation:horizontal
ScaleMajor  = unit:year increment:200 start:345
ScaleMinor  = unit:year increment:50 start:345

PlotData=
  align:center textcolor:black fontsize:7 mark:(line,black) width:25

  bar:Period

  from: 543   till: 1650   text:সাম্রাজ্য color:brightage   
  from: 345   till: 543   text:প্রারম্ভিক_রাজ্য color:hakka   
  bar:Ruler

   from:1343   till:  1650  text:বিজয়নগর_সাম্রাজ্য_এবং_সুলতানাত color:hakka
   from:1180   till: 1343  text: হৈসল_সাম্রাজ্য color:european
   from:973   till: 1180  text:পশ্চিম_চালুক্য color:vishnuvardhana 
   from:753   till: 973  text:মান্যখেতের_রাষ্ট্রকূট color:vikramaditya       
   from:543   till: 753  text:বাদামি_চালুক্য color:pulakesi      
   from:345   till: 543  text:কদম্ব_এবং_গঙ্গ color:mayura     
 



## আরও দেখুন
*ভারতের ইতিহাস
*বিহারের ইতিহাস
*বাংলার ইতিহাস
*তামিলনাড়ুর ইতিহাস
*কর্ণাটকের সময়রেখা

## টীকা

## তথ্যসূত্র

*
*
*
*
*
*
*
*
* 
*
*
*
*
*
*
*
*
*
*

বিষয়শ্রেণী:মধ্যযুগীয় কর্ণাটক

বিষয়শ্রেণী:মধ্যযুগীয় রাজনীতি